Leonella Sgorbati

Leonella Sgorbati (opprinnelig Rosa Sgorbati, født 9. desember 1940 i Gazzola i provinsen Piacenza i Italia, død 17. september 2006 i Mogadishu i Somalia) var en italiensk ordenssøster som i 2018 ble saligkåret som martyr.

Liv og virke

Ordenssøster, medisinsk misjonær i Kenya og i Somalia
Rosa Sgorbati inntrådte i 1963 hos consolata-misjonssøstrene i Sanfrè i provinsen Cuneo. Hun fikk ordensnavnet «søster Leonella» og avla sine evige løfter i 1972. 

Etter en sykesøsterutdannelse i England fra 1966 til 1968, ble hun i 1970 sendt til Kenya. Fra 1993 til 1999 var hun provinsialsuperior for Consolatasøstrene i Kenya. 

Etter et sabbatsår kom hun i 2001 til Mogadishu i Somalia for der å åpne en sykepleierskole tilknyttet et sykehus drevet av SOS-barnebyer. Fra 2002 ledet hun denne Hermann-Gmeiner-skolen.

Martyrdød
Ved middagstider den 17. september 2006, få dager etter pave Benedikt XVIs Regensburgforedrag, ble hun skutt med fire kuler bakfra idet hun krysset en gate. Hun døde kort til etter på sykehuset. Hennes livvakt ble også drept.

Sr. Leonella hadde livvakt etter som det i flere måneder var frykt for angrep fra voldsberedte muslimer mot kristne. Hennes død kom kort etter at den rett etter at den radikale geistlige Sheikh Abubakar Hassan Malin oppfordret de bønnebesøkende i hans moské gom å jage etter og drepe alle dem som hadde krenket profeten Mohammed. 

Hennes siste ord på sykehuset var «Perdono, perdono!» (=Jeg tilgir, jeg tilgir!). Det ble antatt at mordanslaget var en hevnreaksjon på pavens tale i Regensburg. Det ble arrestert to mistenkte, men de rettslige undersøkelser kom ikke til noe resultat. Pave Benedikt XVI uttrykte i et kondolansetelegram dagen etter rettet til misjonssøstrene sin dype rystelse, og han løftet frem sr. Leonella i sin tale ved angelusbønnen den påfølgende søndagen.

Drapet fant sted etter andre drap på italienske lekfolk og kirkelig personell i Somalia: Graziella Fumagalli, lege, drept 22. oktober 1995 i anti-tuberkulosesenteret til italienske Caritas i Merca; Annalena Tonelli, drept av islamske ekstremister den 5. oktober 2003 i Borama i Somaliland, etter 33 år med dedikasjon til sitt kall til det siste; biskop Salvatore Colombo, en fransiskaner, drept 9. juli 1989 i Mogadishu under feiringen av messen..

Begravelse, saligkåring
Hun ble begravet i Nairobi, der hun hadde virket i mer enn tretti år.

Søster Leonellas kors ble i oktober 2008 bragt til kirken  San Bartolomeo all'Isola i Roma, en kirke der det 20. århundres martyrer æres. Pave Frans anerkjente den 8. november 2017 sr. Leonella Sgorbatis død som martyrium. Hun ble saligkåret den 26. mai 2018 i Piacenza etter pavelig fullmakt av kardinal Angelo Amato.

Referanser

Personer fra provinsen Piacenza
Italienske katolske ordenssøstre og nonner
Sykepleiere
Katolske misjonærer
Italienske misjonærer
Misjonærer i Kenya
Misjonærer i Somalia
Saligkårede